Il-konklużjonijiet tal-laqgħa ta' konsultazzjoni li saret nhar is-Sibt li għadda mill-Konferenza Episkopali Maltija dwar it-tmexxija tal-Knisja Universali, se jiġu sottomessi fil-jiem li ġejjin. Dawn mistennija jintbagħtu lill-Kardinal Reinhard Marx, Arċisqof ta' Munich u Freising, u membru tal-kunsill tal-Kardinali mwaqqaf mill-Papa Franġisku. Dan wara li l-istess Kardinal talab is-suġġerimenti tal-Konferenza Episkopali Maltija dwar is-suġġett. Il-laqgħa ta' konsultazzjoni tmexxiet mill-Isqof Mario Grech bħala President tal-Konferenza Episkopali Maltija, u kienet tinkludi l-parteċipazzjoni mhux biss tal-Isqfijiet Maltin, iżda wkoll ta' għadd ta' saċerdoti u lajċi. Fl-ittra tiegħu lill-Isqfijiet Maltin, il-Kardinal Marx fisser kif dan huwa mument importanti fl-istorja tal-Knisja fejn leħen il-knejjes lokali għandu jingħata l-ispazju meħtieġ Dan il-Kunsill ta' tmien kardinali għandu jgħin lill-Papa billi joffri pariri dwar ir-riforma tal-Kurja Rumana u t- tmexxija tal-Knisja Universali. Din il-konsultazzjoni, li qed issir qabel il-Kunsill tal-Kardinali jiltaqa' għat-tieni sessjoni fil-bidu ta' Diċembru, qed issir ukoll ma' diversi Isqfijiet fi djoċesijiet oħra madwar id-dinja. Ħalli kumment hawn b'ismek u kunjomok.